Chris Chameleon: Engele met sterteChris Chameleon (Foto: Facebook) Dis ŉ mooi dag. Johannesburg gooi daardie byna versengende vroeg-lente hitte uit en die dag vra vir kaal voete, braai en buite wees. Dis lekker vir die mensdom met sy damme en graanskure, maar die natuur is gespanne. Die kompetisie vir skaars hulpbronne ná die winter is groot, en dan moet daar nog gepaar word. Ek slaap gewoonlik hierdie tyd van die jaar baie sleg. Kort nagte, vroeë oggende en ŉ meedoënlose spanning kenmerk my dae en ek vermoed reeds jare lank dat dit spruit uit ŉ simpatiese meelewing met die lentestres van die natuur om my. My beminde en ek ry botaniese tuine toe. Ek is baie lief vir honde, maar kan vanweë my gedurige rondreis nie self een hê nie. Die tweede prys is dus uitstappies na die tuine toe om te kyk hoe ander mense se honde baljaar en so ŉ bietjie te deel in die vreugde daarvan. Op pad tuine toe hou ons by ŉ verkeerslig stil. ŉ Bedelaar kom staan voor my oop venster met ŉ bakhand wat af en toe mond toe beduie. Suid-Afrika. Ek skud my kop om ‘nee’ te beduie. Die verkeerslig word groen en met die wegtrek voel ek spoeg teen my arm en nek spat. My beminde kry ook ŉ paar spatsels. Die wet verbied my om sake in eie hande te neem. Ry ek polisie toe en lê ŉ klag? Ek het geen vertroue in die polisie nie. Die bepalings van Christelikheid maan my om kalm te bly, dalk selfs die ander wang te draai, maar uiteindelik wen die natuur. Die spanning van die lente, die min slaap, die stres van my huidige omstandigheid kry die oorhand en ek hou anderkant die verkeerslig stil, klim uit, loop hom tromp op en doen wat ek dalk nie moes gedoen het nie. Terug in die kar is ek hewig ontsteld. Briesend, siedend. Op die pad verder na die tuine toe, raak ek emosioneel en sluk swaar aan my gevoelens. Ons hou by die dam stil – my beminde paai nog een strook deur. Die kar word gesluit en ons begin stap. Onder die derde boom deur voel ek weer ŉ spatseltjie teen my. ŉ Duif het vanuit die moerassipres aan die oewer op my beminde getjorts. Wat de dinges? Wat is die kanse? Normaalgesproke sal ŉ mens daaroor kan lag, maar teen die agtergrond van die gebeure van so flussies by die verkeerslig, is ons nie op die humor daarvan ingestel nie. Al wandelend bespreek ons dit, en kom tot die gevolgtrekking dat ons beleër word. Ek het al vantevore deur fases van slegte geluk gegaan en dan gemerk hoe dit my eintlik aan’t voorberei was vir wat uiteindelik ŉ noue ontkoming sou word, dat die slegte geluk my voorberei het, verskerp het, gemaan het tot waaksaamheid. Ons besluit om dit daaruit te neem: ons moet versigtig wees. Ons moet wakker slaap, rondkyk. Nou goed, die besluit is geneem, maar die ongelukkigheid wil nie wyk nie. My binneste bly omgekrap. Vir wat spoeg die vuilgoed my? Ek het my kop een maal geskud en hom geïgnoreer. Wat is dit aan my wat maak dat hy my spoeg? Sou ek beter gevoel het as ek nie uitgeklim het nie? Kan ek bekostig om nie uit te klim nie? Van watter diens is ek vir die samelewing as ek dit net laat gaan? Is ŉ bietjie weerstand nie in orde nie? Moes ek dalk nog heftiger opgetree het omdat hy my beminde ook raakgespoeg het? Die drukkoker in my gemoed bou naderhand so erg op dat ek stilhou, want die vet weet so kan dit nie aangaan nie. Ek stel voor dat ons op ŉ kol gras, weg van die paadjie gaan sit en oor hierdie ding bid. Ons gaan sit en omdat sy weet dat my hart swart modder pomp, lei sy die gebed – een van die mooiste gebede wat ek in ŉ lang tyd gehoor het. Bid om vergifnis, bid om verlossing, bid om genade. En bid om vertroosting. En weer voel ek iets nat, hierdie keer in my oor. Wat de..! My oë flits oop. Reg langs my het ŉ hond kom sit. Hy het sy snoet in my oor gedruk om homself voor te stel en nou kyk hy nie direk na my nie. Hy sit net stil en kyk uit oor die dam, ŉ vreemde hond, styf langs my, met daardie liefde, kameraderie en rustigheid wat slegs ŉ hond ŉ hond kan nadoen. Die knope raak los, die ys smelt, skouers sak en my oë versag. Soms het engele sterte. *Chris Chameleon skryf maandeliks ‘n rubriek vir Maroela Media. Lees sy vorige rubrieke. -Red